Polisie keer moordverdagte aan | Netwerk24
'n Boervrou van Boesmanskop in die Zastron-omgewing is in die middernagtelike ure uit haar huis ontvoer en op die Lesotho-grens afgelaai.
Treindiens in Pretoria weens kabeldiefstal gekelder
Daar was Vrydagoggend geen Metrorail-treine van Pretoria na Pienaarspoort nie nadat kabels by die Loftusstasie gesteel is.
Vreugde vir Reds ná 7 maer jare teen Waratahs
Die rugbyspan van die Reds het Vrydag 'n waarskuwing aan die ander spanne in Australië se plaaslike Superrugby AU-reeks gerig deur 'n welverdiende oorwinning van 32-26 oor die Waratahs in Brisbane se Suncorp-stadion te behaal.
Hemelbesem in Kimberley ná afjak by Bulle
'n Paar weke nadat die inperking weens die Covid-19-pandemie begin het, moes Adré Smith inderhaas 'n nuwe rugbyheenkome vind nadat die Bulle aangedui het dat hulle nie langer in sy dienste belangstel nie.
Arrestasie kom binnekort oor WVF-bedrog
Mense gaan binnekort vir bedrog met die Covid-19-voordeel van die Werkloosheidsversekeringsfonds (WVF) in hegtenis geneem word.
Polisie keer moordverdagte aan
Deur Cara-Lee Dorfling 24 Maart 2020 20:21
Die polisie het 'n 25-jarige verdagte aangekeer in verband met die skietdood van Lorenzo Nicholas. Foto ter illustrasie
Ná 'n soektog van drie maande het die polisie 'n vermeende moordenaar in 'n onverwante skietvoorval vasgetrek.
Die 25-jarige verdagte word verbind met die skietdood van Lorenzo Nicholas (27) en poging tot moord op Areté Prins (6).
Albei is op 14 November 2019 in Kobusweg, in die hartjie van Port Elizabeth se bendegeteisterde gebied, geskiet.
Nicholas het omstreeks 19:15 in dié straat in Helenvale gestap toe 'n man op hom losbrand. Hy is verskeie kere raakgeskiet en in die straat dood.
Areté, wat enkele meters verder in 'n systraat gestap het nadat sy lekkers by 'n hoekhuiswinkel gekoop het, is deur 'n dwaalkoeël getref.
Haar ouers het die aand die wond aan hul dogter se maag gesien, maar het gedink sy het dit opgedoen toe omstanders haar omgestamp en op haar getrap het toe hulle vir die koeëls probeer vlug het.
Die wond het egter aanhou bloei, waarna hulle haar hospitaal toe geneem het. Hier het 'n X-straal bevestig sy is raakgeskiet en dat die koeël in haar maag sit.
Kol. Priscilla Naidu, polisiewoordvoerder, het Dinsdag gesê die polisie het deur hul ondersoek vasgestel wie die verdagte is en 'n lasbrief vir sy inhegtenisneming is uitgereik.
Polisiebeamptes wat Maandagaand op 'n skietery in Kamesh gereageer het, het die man herken. Daar was 'n Mazda Rustler-bakkie sonder nommerplate op die toneel.
"Toe die voertuig voorgekeer is, het die bestuurder uitgespring en weggehardloop, maar hy is vasgetrek."
Die man is vir die moord op Nicholas, asook poging tot moord op Areté, en die besit van 'n vermoedelik gesteelde motor in hegtenis geneem.
Die man se passasier is ook vir die besit van 'n vermoedelik gesteelde motor in hegtenis geneem.
Volgens Naidu is die Mazda vroeër in Maart in Bethelsdorp as gesteel aangemeld. Verdere ondersoek sal bepaal of die verdagtes moontlik by die diefstal betrokke was.